ตำรวจเตือนถูกหลอกให้เปิดบัญชีม้าผ่านเฟซบุ๊กรับสมัครงาน สุดท้ายกลายเป็นผู้ต้องหาพร้อมถูกออก 3 หมายเรียก
พลตำรวจเอก ดำรงศักดิ์ กิตติประภัสร์ รองผู้บัญชาการตำรวจแห่งชาติ ในฐานะผู้อำนวยการศูนย์ปราบปรามอาชญากรรมทางเทคโนโลยีสารสนเทศ สำนักงานตำรวจแห่งชาติ เปิดเผยว่า จากกรณีที่มิจฉาชีพจากเพจเฟซบุ๊ก”ประกาศรับสมัครงาน” หลอกเด็กนักเรียนหญิง ม.6 ในจังหวัดสระบุรีให้เปิดบัญชีม้า โดยอ้างว่าทำหน้าที่แอดมินเพจขายสินค้าออนไลน์ ได้รับค่าตอบแทนวันละ 300 บาท  แต่จะต้องเปิดบัญชีธนาคารผ่านทางโทรศัพท์มือถือและส่งข้อมูลส่วนตัวให้ทางเพจ จากนั้นก็ไม่สามารถติดต่อเพจดังกล่าวได้ ทั้งยังได้รับหมายเรียกจากสถานีตำรวจภูธรเมืองเชียงใหม่  2 หมาย และสถานีตำรวจภูธรบ้านบึง จังหวัดชลบุรี อีก 1 หมาย ในข้อหาฉ้อโกง ซึ่งกรณีนี้เจ้าของบัญชีธนาคาร(บัญชีม้า) อาจถูกดำเนินคดีฐานเป็นตัวการร่วม หรือผู้สนับสนุนในความผิดฐานฉ้อโกงได้  ขอแจ้งเตือนประชาชนว่า สามารถป้องกันได้โดยไม่หลงเชื่อเปิดเผยข้อมูลส่วนตัว เขาน เลขบัตรประจำตัวประชาชน  เลขบัญชีธนาคาร ให้ผู้อื่นทราบโดยเฉพาะบุคคลที่รู้จักผ่านโลกออนไลน์ และห้ามนำบัญชีธนาคารของตนให้ผู้อื่นใช้โดยเด็ดขาด แม้จะอ้างว่าเป็นส่วนหนึ่งของการทำงาน หากสงสัยว่าบัญชีถูกนำไปใช้โดยไม่ได้รับความยินยอม ให้รีบติดต่อธนาคารเพื่ออายัดบัญชีของตนทันที นอกจากนี้ หากมีข้อความรหัสตัวเลข หรือ รหัส OTP ส่งเข้ามาในเครื่องโทรศัพท์ของตนโดยไม่ทราบที่มา ห้ามเผยแพร่หรือส่งต่อให้ผู้อื่นทราบ เพราะอาจกำลังถูกขโมยบัญชีธนาคาร  หรือกำลังถูกใช้โปรแกรมควบคุมอุปกรณ์สื่อสารระยะไกลขโมยเงินจากบัญชีธนาคาร และควรตรวจสอบบริษัทที่รับสมัครงานออนไลน์จากเว็บไซต์ของกรมพัฒนาธุรกิจการค้าก่อนหากสงสัยว่าจะตกเป็นเหยื่อสามารถปรึกษาได้ที่ สายด่วน บช.สอท. 1441 หรือศูนย์ PCT 081-8663000 แจ้งความผ่านระบบออนไลน์ได้ที่เว็บไซต์  www.thaipoliceonline.com และติดตามรูปแบบกลโกงได้ที่ pctpr.police.go.th